Robert og Bruno tager i morgen fat på tredje dag på de nordjyske åer. Følg med på morgendagens rute langs Voer Å fra Ormholt til Voerså ved Østkysten.

I fem dage sender TV2 Nords fotograf Bruno Stagsted og journalist Robert Bedsted direkte i fem til seks timer om dagen, mens de ror 25-30 kilometer ned af forskellige nordjyske åer. Deres mål er at ro fem åer på fem dage. Klokken 09.00 i morgen sætter TV2 Nords friluftstosser kajakkerne i vandet til tredje dag langs de nordjyske åer. Dagens rute er 30 kilometer lang og strækker sig langs Voer Å fra Ormholt ved Nejsumvej til Voerså på den nordjyske østkyst. Mens de ror ruten, håber Robert og Bruno, at nordjyderne vil komme og hilse på dem på ruten eller sejle med noget af vejen. - Vi håber, at rigtig mange har lyst til at komme ud og sige hej på åbredderne på de fem ruter. Man kan også ro med, hvis man har en kano eller kajak eller stille sig og fiske et sted, hvor vi kommer forbi. Alle er meget velkomne til at deltage, understreger Robert Bedsted. Mandag roede Robert og Bruno 25 kilometer på Ryå fra Manna til Limfjorden, mens de tirsdag roede 32 kilometer langs Uggerby Å fra Sindal til Vesterhavet. Efter morgendagens sejlads har Robert og Bruno tilbagelagt 87 kilometer langs de nordjyske åer. Dermed er der 55 kilometer tilbage fordelt på torsdag og fredagens sejlads langs Lindenborg Å og Skals Å.